Shavkat Mirziyoyev uy-joylar qurilishi xalqparvar komissiya tomonidan nazorat qilinishini aytdi

2021-yilning 1-may sanasigacha kredit berish, subsidiya olish, ipoteka uchun beriladigan ko‘p kvartirali uy-joylar va quruvchilar haqidagi ma’lumotlarni qamrab oluvchi ipoteka veb-portali ishga tushiriladi. Bu haqda 3-mart kuni Prezident Shavkat Mirziyoyev raisligida o‘tkazilgan yig‘ilishda ta’kidlandi, deya xabar bermoqda “Daryo” muxbiri.

“Eng muhim masala, berilayotgan imtiyozlardan halol-pok foydalanish bo‘yicha adolatli tizim yaratish, bu borada odamlarimizning xabardorligini oshirish zarur. Viloyat, tuman va shahar hokimlari quruvchilar bilan birga, mahalliy kengashlarda hamda ommaviy axborot vositalari orqali xalqqa har oyda hisobot beradi.
Kengashlar tomonidan deputat, jamoat faollari ishtirokida xalqparvar komissiya tashkil etiladi. Ular quruvchiga yerni adolatli ajratilishi, imtiyoz oladigan ehtiyojmand oilalar ro‘yxatining shakllanishi va qurilishlar sifati ustidan jamoatchilik nazoratini o‘rnatadi.
Viloyat, tuman va shahar hokimlari bir hafta davomida yangi tizim asosida, aholini uy-joy bilan ta’minlashda yaratilayotgan sharoit va imkoniyatlarni odamlarga mahallabay tushuntiradi. Moliya vaziri 1-iyunga qadar subsidiya to‘lanadigan fuqarolarni ijtimoiy mezonlar asosida tanlash va subsidiya to‘lash jarayonlarini avtomatlashtiradi. Bunda ochiq-oshkoralikni ta’minlash va murojaatlarning ko‘rish muddatini 20 kundan 7 kungacha qisqartirish zarur”, — dedi davlat rahbari.
Avvalroq uy-joy qurilish sifatini oshirish mas’uliyati Ochilboy Ramatov va viloyat hokimlariga yuklatilgani, O‘zbekistonda 2021-yil yakunigacha og‘ir turmush sharoitiga tushib, boshpanasiz qolgan 1000 nafar ayol ijtimoiy ijara asosida uy-joy bilan ta’minlanishi hamda Shavkat Mirziyoyev quruvchi tashkilotlarga pandemiya davrida berilgan imtiyozlar 2021-yil oxirigacha uzaytirilishini ta’kidlagani haqida xabar berilgandi.